ไทยพาณิชย์ชูตราสารหนี้ไทย-นอกจ่าย2.8%
บลจ.ไทยพาณิชย์ ส่งกองทุนตราสารหนี้ 6 เดือน ลงทุนต่างประเทศผสมพันธบัตรไทย ประเดิมพันธบัตรจีนครั้งแรก ชูจ่าย 2.8% ต่อปี
18 เม.ย. 2554

บลจ.ไทยพาณิชย์ ส่งกองทุนตราสารหนี้ 6 เดือน ลงทุนต่างประเทศผสมพันธบัตรไทย ประเดิมพันธบัตรจีนครั้งแรก ชูจ่าย 2.8% ต่อปี 
นางโชติกา สวนานนท์ กรรมการผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ เปิดเผยถึงกลยุทธ์การลงทุนในตราสารหนี้ช่วงนี้ว่า จากแนวโน้มอัตราดอกเบี้ยที่อยู่ในช่วงภาวะขาขึ้น บลจ.ไทยพาณิชย์จึงยังคงนโยบายออกกองทุนระยะสั้นที่ไม่เกิน 6 เดือนอย่างต่อเนื่องและสามารถเสนออัตราผลตอบแทนสุทธิที่สูงกว่า โดยการจัดสินทรัพย์การลงทุนที่ผสมระหว่างพันธบัตรรัฐบาลและสถาบันการเงินทั้งในและต่างประเทศในสัดส่วนที่เหมาะสม
บริษัทฯ ได้ออกกองทุนเปิดไทยพาณิชย์ตราสารหนี้ 6M14( SCB FIXED INCOME FUND 6M14) อายุ 6 เดือน มูลค่ากองทุน 3,000 ล้านบาท คาดผลตอบแทนประมาณ 2.80% ต่อปี ลงทุนในตราสารหนี้ต่างประเทศ สัดส่วน 79% ประกอบด้วย พันธบัตรรัฐบาลอิสราเอล โดยมีอันดับความน่าเชื่อถือจากฟิทช์เรทติ้งส์ อยู่ที่ F1 สัดส่วน 34% เงินฝากธนาคารบาร์เคลย์ สาขาฮ่องกง อยู่F1+  สัดส่วน 20% เงินฝากธนาคาร Bank of China อยู่ที่ F1 สัดส่วน 25%  และ พันธบัตรรัฐบาลไทย สัดส่วน 21% ปิดความเสี่ยงจากอัตราแลกเปลี่ยนแล้ว โดยเสนอขายตั้งแต่วันนี้จนถึงวันที่ 22 เม.ย.2554 ลงทุนขั้นต่ำเพียง 10,000 บาท 
"บริษัทฯตั้งใจที่จะหาตราสารหนี้ที่ให้ผลตอบแทนที่ค่อนข้างสูง มีความมั่นคงและมีการจัดอันดับความน่าเชื่อถือสูง หรืออยู่ในระดับที่ลงทุนได้ เพื่อเป็นทางเลือกให้กับผู้ลงทุนอย่างต่อเนื่อง โดยส่วนหนึ่งของเงินลงทุนยังได้เข้าไปลงทุนในเงินฝากของธนาคารจีนเป็นครั้งแรก เนื่องจากมีผลตอบแทนที่ดี และประเทศจีนมีเศรษฐกิจที่แข็งแกร่งและศักยภาพในการเติบโตสูง"นางโชติกา กล่าว